Predkladacia správa

Uznesenie vlády SR č. 281 z 21. marca 2007 ku Koncepcii organizačného, prevádzkového a technického riešenia systému núdzových komunikácií v Slovenskej republike a programu jej realizácie uložilo ministrovi dopravy, pôšt a telekomunikácií úlohu B.2. „v súlade s riešeniami navrhovanými v koncepcii novelizovať  všeobecne záväzný právny predpis podľa § 31 ods. 4 zákona č. 414/2002 Z. z. o hospodárskej mobilizácii a o zmene zákona NR SR č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov“  - v termíne do 21. marca 2008.  
     Na základe riešení, navrhovaných v „Koncepcii organizačného, prevádzkového a technického riešenia systému núdzových komunikácií v Slovenskej republike a programu jej realizácie“, bol vypracovaný „Projektový zámer realizácie systému núdzových komunikácií v SR“. Tento materiál bol dňa 9. 4. 2008 prerokovaný a odsúhlasený v Bezpečnostnej rade SR. Splnenie úlohy B.2. z citovaného uznesenia vlády SR je však priamo závislé od schválenia materiálu „Projektový zámer realizácie systému núdzových komunikácií v SR“ vládou SR a jeho následnej realizácie. Projektový zámer v nadväznosti na postupnú realizáciu systému núdzových komunikácií v Slovenskej republike, samozrejme, predpokladá aj vypracovanie súvisiacich všeobecne záväzných právnych predpisov, ktoré musia vychádzať z konkrétneho technického riešenia a z neho vyplývajúcich organizačných opatrení.
Z uvedeného dôvodu bol listom ministra dopravy, pôšt a telekomunikácií SR číslo 105539/2008-OKR/z.12241/M zo dňa 10. marca 2008  požiadaný predseda vlády SR o súhlas s odkladom splnenia úlohy B.2. z uznesenia vlády SR č. 2081/2007 v novom termíne – do 31. 3. 2009. Súhlas predsedu vlády SR s odkladom plnenia predmetnej úlohy bol daný listom predsedu vlády SR č.: 2614/2008/KPV OSV zo dňa 19. marca 2008. Nový termín splnenia uvedenej úlohy bol stanovený do konca marca 2009.
     Realizácia „Projektového zámeru realizácie systému núdzových komunikácií v Slovenskej republike“ si vyžaduje značnú sumu finančných prostriedkov, ktorú sa však v priebehu roku 2008 v rámci tvorby štátneho rozpočtu nepodarilo zabezpečiť. Vzhľadom na to materiál nemohol byť prerokovaný vládou SR, a teda sa ani nemohla začať jeho realizácia a s tým spojená novelizácia všeobecne záväzného právneho predpisu podľa § 31 ods. 4 zákona č. 414/2002 Z. z. o hospodárskej mobilizácii a o zmene zákona NR SR č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov, ako to predpokladá bod B.2. uznesenia vlády SR č. 281 z 21. marca 2007. V súčasnosti Ministerstvo dopravy, pôšt a telekomunikácií SR vykonáva opatrenia na zabezpečenie financovania uvedeného projektového zámeru v rámci operačného programu Informatizácia spoločnosti. V prípade, že bude financovanie uvedeného projektového zámeru týmto spôsobom zabezpečené, materiál bude predložený na rokovanie vlády SR zároveň aj s úlohou novelizácie príslušných všeobecne právnych predpisov.
     Na základe uvedeného nie je možné v súčasnosti splniť úlohu B.2. z uznesenia vlády SR č. 281 z 21. marca 2007, a preto predkladám iniciatívny materiál na zrušenie predmetnej úlohy. 
     Predkladaný návrh nebude mať finančný, ekonomický, environmentálny vplyv, ani vplyv na zamestnanosť a podnikateľské prostredie a z toho dôvodu sa nevyhotovuje doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.